b'\n_START_ARTICLE_\nKamniti denar\n_START_PARAGRAPH_\nKamniti denar je ena od oblik denarja in ga najdemo na otoku Yap. Ker na otoku ne pridobivajo kovin, kot denar uporabljajo velike kamnite diske, imenovane\xc2\xa0\xc2\xbbfei\xc2\xab. Ti kamniti\xc2\xa0\xc2\xbbkovanci\xc2\xab\xc2\xa0\xe2\x80\x93 za obdelavo kamnov je, podobno kot za kovanje metalnih kovancev, potrebnega precej dela, povezanega s pridobivanjem in oblikovanjem \xe2\x80\x93 so obi\xc4\x8dajno iz kalcita, s premerom od 3,5 cm pa vse do 4 metre. V sredini kamna je primerno velika luknja, glede na premer kamna, v katero lahko vtaknejo dovolj veliko in mo\xc4\x8dno palico, ki omogo\xc4\x8da njihovo prena\xc5\xa1anje._NEWLINE_Njihova vrednost temelji tako na velikosti kamna, kot tudi na njegovi zgodovini. Ti diski so za prebivalce otoka Yap imeli vrednost, ker je kamen podoben kremenu, ter so bili najbolj svetle\xc4\x8di predmeti v okolici. \xc5\xa0tevilne kamne so pripeljali z oddaljenih otokov, vse do Nove Gvineje, ve\xc4\x8dino pa so v anti\xc4\x8dnih \xc4\x8dasih pripeljali z otoka Palau. S\xc4\x8dasoma so postali zakonito pla\xc4\x8dilno sredstvo, ter so bili celo obvezni pri nekaterih pla\xc4\x8dilih._NEWLINE_Vrednost kamnov je bila visoka zaradi te\xc5\xbeav in nevarnosti, povezanih z njihovim pridobivanjem. Z Yapa so morali jadrati na oddaljene otoke in se soo\xc4\x8diti z lokalnimi prebivalci, ki so bili v\xc4\x8dasih sovra\xc5\xbeno nastrojeni. Ko so kamne izkopali in obdelali, so jih morali prepeljati nazaj na Yap na splavih, vle\xc4\x8denih s kanuji, ki jih je poganjal veter._NEWLINE_Leta 1874 je Irec David O\xe2\x80\x99Keefe pri\xc5\xa1el na idejo, da bi uvozili ve\xc4\x8d denarja, in z otoka Palau je pripeljal polne ladje kamnov, ki jih je na otoku zamenjal za morske kumare in kopro (moka iz posu\xc5\xa1enega mesa kokosov). \xc4\x8ceprav so nekateri od teh kamnov ve\xc4\x8dji kot kamni, ki so jih pripeljali s kanuji, je njihova vrednost manj\xc5\xa1a kot vrednost zgodnej\xc5\xa1ih kamnov, saj jih je bilo la\xc5\xbeje pridobiti._NEWLINE_\xc4\x8ceprav danes na otoku Yap za vsakodnevne transakcije uporabljajo ameri\xc5\xa1ki dolar, kamnite diske \xc5\xa1e vedno uporabljajo pri bolj tradicionalnih ali ceremonialnih menjavah. Kamniti diski menjajo lastni\xc5\xa1tvo pri porokah, prenosu lastni\xc5\xa1tva zemlje, ali kot nadomestilo za \xc5\xa1kodo, ki jo je utrpela prizadeta stranka._NEWLINE_Na otoku je okrog 6.800 kamnov. Ker ne proizvajajo in uva\xc5\xbeajo novih kamnov, je koli\xc4\x8dina denarja stalna. Prebivalci otoka vedo, kdo je lastnik katerega kamna, a jih vedno ne premikajo, ko se lastni\xc5\xa1tvo zamenja. Zaradi njihove velikosti in te\xc5\xbee jih je izredno te\xc5\xbeko prestavljati \xe2\x80\x93 za prena\xc5\xa1anje najve\xc4\x8djega je potrebno 20 odraslih mo\xc5\xa1kih._NEWLINE__NEWLINE_Antropolog William Henry, ki je leta 1903 na otoku pre\xc5\xbeivel ve\xc4\x8d mesecev, navaja pripoved o bogati dru\xc5\xbeini, ki so ji bogastvo priznavali vsi, \xc4\x8deprav nih\xc4\x8de, niti dru\xc5\xbeina sama, ni nikoli videla ali se dotaknila tega bogastva. Njihov fei \xc5\xbee nekaj generacij le\xc5\xbei na dnu morja. Pred \xc4\x8dasom so njihovi predniki pridobili ta ogromen kamen izredne vrednosti, a na poti domov jih je zajela nevihta in splav s kamnom so morali odrezati, in kamen se je potopil. Ob povratku domov so vsi pri\xc4\x8dali, da je bil fei ogromnih razse\xc5\xbenosti in izredne kvalitete, ter da izguba ni bila krivda lastnika. Skupen sklep je bil, da je izguba nevredna omembe ter da nekaj sto metrov vode od obale ne bi smelo vplivati na tr\xc5\xbeno vrednost kamna, saj je bil izklesan po vseh pravilih. Kupna mo\xc4\x8d tega kamna je veljavna prav tako kot \xc4\x8de bi bil naslonjen na lastnikovo hi\xc5\xa1o, vsem na o\xc4\x8deh._NEWLINE_Leta 1898 je Nem\xc4\x8dija od \xc5\xa0panije kupila Karolinsko oto\xc4\x8dje. Poti na otoku Yap so bile v slabem stanju in poglavarjem so naro\xc4\x8dili, da jih morajo popraviti. A poti so bile dovolj dobre za bose noge doma\xc4\x8dinov, zato se ti poti niso dotaknili. Vse dokler se nem\xc5\xa1ki uradniki niso zatekli k skrajnemu ukrepu \xe2\x80\x93 globi. Nekdo se je spomnil, da bi dolo\xc4\x8deno \xc5\xa1tevilo najvrednej\xc5\xa1ih fei zasegla vlada in na kamne so s \xc4\x8drno barvo naslikali kri\xc5\xbe. A ta navidezno nesmiselna poteza je imela dejanske u\xc4\x8dinke.\xc2\xa0\xc2\xbbOsiroma\xc5\xa1eni\xc2\xab\xc2\xa0ljudje so po vsem otoku popravili poti in iz njih naredili ceste. Vlada je spet razposlala svoje predstavnike, ki so izbrisali kri\xc5\xbee. Globa je bila pla\xc4\x8dana, sre\xc4\x8dni prebivalci pa so ponovno pridobili posest nad svojim kapitalom.'